קלע דוד

ערך זה עוסק במערכת ישראלית ליירוט רקטות וטילים. אם התכוונתם ליחידה בעוצבת האש, ראו .
| --- | --- |

 מידע בסיסי
 ייעוד:  טיל קרקע־אוויר לטווח בינוני, טיל נגד טילים
 ארץ ייצור:  ישראל ישראל  ארצות הברית ארצות הברית
 יצרן:  ישראל רפאל, ישראל  ישראל התעשייה האווירית לישראל, ישראל ישראל אלביט מערכות, ישראל  ארצות הברית ריית'יאון, ארצות הברית
 פיתוח:  ישראל ישראל (משרד הביטחון - מנהלת "חומה", רפאל, אלתא)
 עלות יחידה:  700,000 דולר לטיל מיירט
 שימוש ראשון:  יולי 2018 - שיגור מבצעי;  10 במאי 2023 - יירוט מבצעי מעל תל אביב, מבצע מגן וחץ
 מלחמות ומבצעים:  מבצע מגן וחץ מלחמת חרבות ברזל
 תקופת השירות:  2016–הווה (כ־9 שנים)
 משתמשים:  ישראל ישראל: מערך ההגנה האווירית פינלנד פינלנד: עתיד להיכנס לשימוש
 פלטפורמת שיגור:  משגר נגרר ובו 12 טילים
 מאפיינים כלליים
 הנעה:  מנוע דו־שלבי
 ביצועים
 מהירות:  7.5 מאך (2.55 ק"מ בשנייה)
 טווח:  70–300 ק"מ
 תקרת גובה:  50–75 קילומטרים (164,000–246,000 רגל)
 גובה טיסה:  30–50 ק"מ
 ראש קרב והנחיה
 ראש קרבי:  ללא (הטיל משיג פגיעה ישירה)
 הנחיה:  מכ"ם וחיישן אלקטרו־אופטי
שיגור הטיל המיירט Stunner של "קלע דוד" בניסוי שהפך את המערכת למבצעית (דצמבר 2015)
קלע דוד (באנגלית: David's Sling, נקראה בעבר שרביט קסמים) היא מערכת ליירוט רקטות, טילים לטווח בינוני־ארוך ומטוסים ללא טייס, שפותחה במשותף על ידי רפאל מערכות לחימה מתקדמות, התעשייה האווירית לישראל ואלביט מערכות הישראליות וריית'יאון האמריקאית. המערכת נמצאת בשירות צה"ל ומופעלת על ידי גדוד 66 של מערך ההגנה האווירית.
המערכת בעלת טיל מיירט דו־שלבי, המתמרן במהירות, שבחרטומו מותקנות שתי מערכות איכון והכוונה – מכ"ם וחיישן אלקטרו־אופטי. בשנת 2006 זכתה רפאל במכרז לפיתוח מערכת הגנה נגד רקטות לטווחים בינוניים וארוכים (40–300 ק"מ). על מנת לאפשר מימון הפיתוח וההצטיידות העתידית מכספי הסיוע האמריקאיים, הוקמה השותפות עם חברת ריית'יאון האמריקאית. בחלק מפרסומי חברת ריית'יאון מכונה הטיל המיירט "Stunner".
ניסוי במערכת שרביט קסמים בנובמבר 2012 במהלכו יורט בהצלחה טיל המטרה
האיום הגובר של רקטות וטילים הביא לפיתוחן של מערכות הגנה אחדות מפני איום זה. בנוסף למערכת "קלע דוד" ליירוט רקטות לטווח בינוני וארוך, פותחו ונכנסו לשימוש מבצעי מערכת "כיפת ברזל", המשמשת ליירוט רקטות קצרות טווח, מערכת "חץ 2" ליירוט טילים בליסטיים, ומערכת "חץ 3" ליירוט טילים בליסטיים בעודם בחלל.
הייעוד העיקרי של מערכת "קלע דוד" הוא לתת מענה לטילים שבידי חזבאללה ובעתיד גם לטילים גדולים יותר שבהם מצטייד חמאס. במהלך מלחמת לבנון השנייה נחתו טילים רבים בטווח היירוט של מערכת "קלע דוד". הצפי הוא שמערכת "קלע דוד", יחד עם מערכות "מגן אור" (שבפיתוח), "כיפת ברזל", "חץ 2" ו"חץ 3", יספקו הגנה אווירית מרבית בפני איום הרקטות והטילים בהתאם לדוקטרינת מערכת ההגנה הרב-שכבתית של ישראל. בנוסף לתפקיד ההגנה מפני רקטות וטילים, מערכת "קלע דוד" החליפה גם את טילי הנ"מ MIM-23 הוק וסטינגר. לטענת המפתחים, מערכת קלע דוד תהיה מסוגלת ליירט גם טילי שיוט וכלי טיס, היות שיש לה מיירט מתמרן מהיר מאוד, שמאפשר לו להשמיד את המטרה בפגיעה ישירה, ולא רק באמצעות פיצוץ בקרבתה.
ב־2016 הוקם במערך ההגנה האווירית של חיל האוויר הישראלי גדוד מבצעי ראשון המפעיל את המערכת – גדוד רם 66. ביולי 2018 התבצע שיגור מבצעי ראשון כששני מיירטים שוגרו אל עבר רקטות שנורו לכיוון ישראל מסוריה, אשר המערכת העריכה בטעות שינחתו בשטח ישראל. ב-10 במאי 2023, במסגרת מבצע מגן וחץ, ביצעה המערכת לראשונה יירוט מבצעי מוצלח של רקטה ששוגרה מרצועת עזה ויורטה מעל גוש דן.
ב-25 בספטמבר וב-9 באוקטובר 2024, במהלך מלחמת חרבות ברזל, ביצעה המערכת יירוטים של טיל בליסטי מסוג "קאדר 1" אשר שוגרו מלבנון אל עבר גוש דן וחיפה.